Paasissutissat

Et billede, der indeholder himmel, udendørs, strand, går

Automatisk genereret beskrivelse

**Maniitsumi Efterskoli**

**2022 - 2023**

**Maniitsumi Efterskolimut tikilluarit!**

Maniitsumi efterskolimi atualertussanngorninni pilluarit! Nuannaarpugut qilanaarlutalu atuartuutigilernissannut. Ilinnut angajoqqaatullu oqartussanut pingaarpoq una quppersagaaraliarput, ilinnit angajoqqaatut oqartussallu atuarluarsimaneqarnissaa, oqallisigilluarsimanissaa paasilluarsimanissaalu. Taamaalillutit Efterskolernissat piareersimaffigilluarniassagakku. Pingaaruteqarluinnarporlu imminut maanna aperinissat: angajoqqaakka qimallugit piumasaqarfimmiinnissannut piareersimavunga?

**Nassatassat allattorsimaffiat:**

Maniitsumi efterskolimukaleruit piumasaraarput ukua nassassagitit:

· Isersimmatit

· Illup iluani, aammalu silami timersuutit

· Atisat nalinginnaasut oqortullu aamma (katerisimaarnermi atortakkatit

nerersuaqatigiittaratta.

· Sialussiutit + gummit

· Qipik aamma akiseq, oqorutit puui tungerlu kiisalu allarutit.

· Kigutigissaatit qaqorsaataalu (nammineq ukiup ingerlanerani isumagisassat)

· Quligut aamma uffaat (eqqaamallugu ukiumi atuarfiusumi qaqorsaatit uffaatissatit

nammineq isumagisartussaagakkit.

· Niviarsiaraaguit nalequttat assigisaallu (nammineq ukiup ingerlanerani

isumagisartussaavatit.

· Aqerluusat, atuarnermilu atortut.

· Lommeregneri

Siunnersuutigissavarput pigisatit illit atinnik nalunaaqutsersorsimassagakkit.

**Angalaneq.**

Illoqarfigisanniit Maniitsumi efterskolimut angalanerit, kiisalu Maniitsumi efterskolimiit **naammassillutit** illoqarfigisannut angalanissat angajoqqaavit akisussaaffigissavaat. Billetsissat Namminersorlutik oqartussat akilertussaavaat. Angalanissamut inniminniinerit Maniitsumi efterskolip allaffianiit nunatsinni angalatitsiviit suleqatigalugit isumagineqarumaarput.

Efterskolimut angalanissat:

Najugarisamiit ME-mut angalanissaq sioqqullugu angalanermut paasissutissat ilisimasassallu angajoqqaat attavigineqarsinnaaffiat (email, tlf. nr.) atorlugit angajoqqaat nassinneqartarput. Tamanna ME allaffimmiit isumagineqartarpoq. Angajoqqaat paasissutissanik ilisimasassanillu paasinnissimanertik atsiorlutik uppernarsarlugu ME-mut utertitsisassapput.

E-maileqanngitsut nunaqarfinni innuttaasut sullissivii ikiortigalugit angajoqqaanut apuunneqartassapput.

Efterskolimit angerlamut angalanissat:

Efterskolerneq naammassillugu angerlarluni angalaneq sioqqullugu ME-mi attaveqaataa-sunit angajoqqaat angalanissaq pillugu oqaloqatigineqartassapput. Erseqqissarlugu atuartut angalaneranni angajoqqaat akisussaasuussasut. Soorunami angalanermi allannguinerit, kinguaattoornerit allallu pilersaarutaareeraluartumit pisoqanngitsoornerani angajoqqaanut aamma ME attavigineqarsinnaasut ilisimatitsissutigalugit.

Malugisiuk! Angalanissani Efterskolimut imaluunniit angerlarnermi nammineq pisuussuti-galugu qimataasoqarsimappat – taamalu aallanngitsoortoqarsimappat nutaamik angalanissamut billetsi angajoqqaanik isumagineqarlunilu akilerneqartartussaammat.

**Tikinneq.**

Maniitsumi efterskolimi atuarnerup aallartinnissaa sioqqullugu Maniitsumut tikissaatit. Ulloq taanna tikikkuit sulisunit tikilluaqqusaallutillu aaneqarumaarputit. Atualerneq ukioq manna 31.august 2021 aallartissaaq. Atuarnerlu naammassissalluni 15. juni 2022.

**Inigisaq.**

Tikeriaruit Maniitsup efterskoliata kollegie-nut inissinneqassaatit. Ineeqqami marluuttariaasumi atuaqatissannik ineqateqassaatit, ineerassassinnilu namminerisamik immikkut skaaveqartinneqassaatit, allaffeeraqarlutillu. Kinaagaluamilluunniit qanorlu ittuugaluamik ineqateqarnissat akuerisariaqarpat.

**Matuersaatit.**

Maniitsumut tikikkuit efterskolimi inissannut matuersaammik tunineqassaatit. Ukiup atuarfiusup ingerlanerani inigisannut matuersaatit tammartuussagaluarukku, 150 kr-imik akiliillutit matuersaammik nutaamik pissarsisinnaavutit.

**Sillimmasiineq.**

Atuartoq atuarfiup pigisaanik aseruiguni nammineerluni taarsiisussaatitaavoq.

Siunnersuutigissavarpullu Maniitsumi efterskolimi atualeruit sillimmasiisimanissat, pissutigalugu aserortuukkat nammineq akilissanngikkukku, ilaqutariit sillimmataanniit matussuserneqarsinnaammat.

**Nerisaqarneq.**

Maniitsumi efterskolimi allanngorartumik nerisaqarnissat naatsorsuutigissavat. Ulluinnarni ullup ingerlanerani nerisassanik sassaalliineq imatut ingerlasarpoq:

**Ullaakkorsiorneq: nal. 07:00 - 7:50**

**Ullaap tungaa sutorneq: nal. 09.55 - 10:25**

**Ullup-qeqqasiorneq: nal. 12:00 - 12:45**

**Ualikkut sutorneq: nal. 14:30-15:00**

**Unnukkorsiorneq: nal. 17:30 - 18:00**

**Unnukkut sutorneq: nal. 20:30 - 21:00**

Sapaatip akunnerisa naanerini:

**Ullaakkorsiorneq/ulloqeqqasiorneq (brunch): nal.09:00 - 12:00**

**Ualikkut sutorneq: nal. 15:00-15:30**

**Unnukkorsiorneq: nal.17:30-18:00**

**Unnukkut sutorneq: nal.21:00-21:30**

Qinnuigissavatsigit ***nerisassanik aaliangersimasunik sapigaqaruit*** atuarfimmut nalunaarutigeqqullugu. Nakorsamillu sapigaqarninnik uppernarsaammik nassaqqullutit.

**Maniitsumi Efterskolimi sinaakkutit malitassallu.**

Sinaakkutigut aamma malittarisassagut, ilinnit **maleqqissaarneqarnissai** pingaartorujussuuvoq, ilinnummi inuttut ineriartornissannut tulluarsagaapput. Siunissami atorluarsinnaasannik imaqartut. Taakkulu pillugit angajoqqaasilu oqaloqatigiissutigilluareersimassaasi, illit angajoqqaatillu sinaakkutigut malittarisassagullu naammaginartutut aammalu malinneqarsinnaasutut isigalugit akuerisimassallusigit. Taamatuttaaq efterskolertussat amerlaqimmata pisariaqalersitsivoq, TAMATTA assigiimmik malitassaqartariaqaratta. Efterskolip pingaartitaraa ataatsimuussuseq ataqqeqatigiinnerlu. Maniitsumi efterskole-mi malittarisassat ukuupput:

**Naleqartitat:**

¨ Ullaakkut nammineq makissinnaaneq piffissamillu ataqqinninneq

¨ Ikinngutaalluartuuneq ataatsimuussusermullu peqataasinnaaneq

¨ Igaffimmi nerisassiortunut, pedelimut - aammalu eqqiaasumut ikiortaasarnissaq.

¨ Ullaakkorsiornermut, ullup-qeqqasiornermut unnukkorsiornermullu peqataasarnissaq.

¨ Atuarfiup iniutai, pequtai, pigisaalu peqqissaartumik atorneqassapput.

¨ Ineqarfinnut aammalu atuarfimmut isernerit **TAMAASA** errortortassaatit, nappaatit

pinaveersaartinniarlugit. Aammataaq **peqqussutaavoq** isersimmateqarnissaq ineeqqanni

atuarfimmilu.

¨ Maniitsumi efterskolip tillinnerit aseruinerilluunniit akuerinngilluinnarpai.

¨ Maniitsumi efterskolimi mobiilit qaqugukkut atorneqartarnissaanik malittarisassaqarpoq.

**Peqqussutit:**

¨ Ullaakkut nal. 8:00 ulloq aallartippat makereersimassaatit ullormullu peqataanissannut

piareersimallutit.

¨ Pisussaaffilersorneqartarneq nalinginnaasutut isigilereersimassavat.

¨ Ulluinnarni kingusinnerpaamik nal. 22.00 sap.ak naaneranilu nal. 00:00

angerlareersimanissaq piumasaqaataavoq. Ulluinnarni nal. 22:15 aammalu sap.ak

naanerini nal. 00:15 ineeqqameereersimanissat innersuussutaavoq. Piumasaqaataavorlu

nipilersuutit qarasaasiarlu qamereersimanissaat.

**Inerteqqutit:**

¨ Naneruutinik atuineq, imermullu kissartuliuutinik atuineq inerteqqutaapput.

¨ Sodavandit, chipsit mamakujuttut aamma nerisassat assigisaallu avataaneersut,

ineeqqanni pisinnaavatit. Taakku atuarfimmut eqquteqqusaanngillat. Nalliuttuni

atuarfiullu aaqqissugaanni taamaallaat atuarfimmut eqqunneqarsinnaapput.

¨ Nakuusernerit annersittaannerit persuttaannerillu sakkortuut angerlartitaanermik

kinguneqassapput.

¨ Maniitsumi efterskolimi energidrink-inik, imigassanik aalakoornartortalinnik,

ikiaroornartumik, aanngajaarniutinillu allanik atuinissaq **inerteqqutaalluinnarpoq.**

¨ **Imigassamik, ikiaroornartumik, aanngajaarniutinillu atuisoqarsimappat**

**ingerlaannaq angerlartitaasoqassaaq.**

¨ **Pujortartarneq** Maniitsumi efterskolip akerleraa. Erseqqissaatigerusullugulu Maniitsumi

efterskolimi meeqqat 18-nit inorlugit ukioqartuusarmata inatsisillu malillugit inuk 18-nit

inorlugit ukiulik tupasisinnaatitaanngilaq. Kiisalu **illit pujortartarsimaguit** manna

qinnuigaatsigit maanngartinnak **unitsinniareeqqullugu.** Pingaarnerpaatullu ilissi

**angajoqqaat sakkortuumik qinnuigissavassi** meeqqassi peqqissuunissaa uagutsitulli

pingaartillugu kiisalu nunatsinni inatsisit atuuttut ataqqeqqullugit meerarsi

pujortartuussanngitsoq qulakkeeqqullugu.

**Maniitsumi efterskolip malittarisassaanik unioqqutitsiguit angerlartitaanermik kinguneqarsinnaavoq. Aamma pingasoriarlutit mianersoqqussummik tunineqaruit angerlartitaassaatit.**

**Errorsineq.**

Maniitsumi efterskolimi illit nammineq atorsinnaasannik errorsiveqarlunilu panersiiveqarpoq. Atuartut sulisullu ilaat tipigissaatitalinnik sapigaqartarmata atuarfik qaqorsaatinik tipigissaatitaqanngitsunik atuartut atorsinnaasaannik qaqorsaataateqarpoq. Nammineerlutit allanik atuiniassaguit tipigissaatitaqarpatalu qinnuigissavatsigit annikinnerpaaffissaaniiteqqullugit.

**Bankkonto aningaasallu kaasarfimmiussatit.**

Maniitsumi efterskolemi atuarninni aningaasat kaasarfimmiussatit angajoqqaatillu nammineq akisussaaffigissavasi. Atuarfik aningaasanik tunisineq ajorpoq. Taamaattumik bankkontoqarnissat angajoqqaavit ikisiffigisinnaasaannik peqarneq isumatusaarnerussaaq. Amerlasuut annertoorujussuarmik aningaasanik nassitinniarsarilersarput, tamannalu angajoqqaanut annertuumik nanertuutaalersinnaasarmat, piumaffigissavassi aalajangersimaqqissaartumik ass. qaammammut nassitsittarnissat ilussinni aaqqeriissagissi.

Meerarpaaluit malunnartarpoq neriniartarfinni nerinialersartut tamannalu aamma angajoqqaanut aningaasanik atuinarsipallattartoq maluginiarnikuuarput. Erseqqissartariaqarparpullu illit atualertussaasutit nerisassaqannginnerarneq aammalu narruneq immikkoortilluinnarneqassammata. Tassami nerisassanik sassaallertarneq qulaani eqqaaneqareerpoq meeqqalli 70-t ataatsikkut mamarisinnaasaannik sassaalliiniarneq ajornakusoorsinnaasarpoq. Eqqumaffigiullu nerisassaqannginnermik oqarneq narrugalugillu nererusunnginneq peqqutaalluni kaannerarneq assigiinngilluinnartuupput.

Ajornanngippat aamma Nem-ID-mik peqarnissat kissaatigaarput.

**Internet.**

Maniitsumi efterskolimi internet periarfissaavoq, killilersukkamik atorneqarsinnaanngorlugu periarfissiinikuuvugut, taamaammat ima paasineqassaaq, qaquguluunniit atuarfiup aalajangigassaraa qaqugukkut internet qaminneqartarnissaa ikumatinneqarnissaalu.

**Iisartakkat nakorsaatit assigisaallu.**

Nakorsaateqarsimaguit, iisartagaqarsimaguit assigisaanillu, efterskolernissanni nassataqarniaruit ingerlaannaq, efterskolimut aammalu attaveqaatigisassannut nalunaarutigissavatit, tamanna ilinnut uagutsinnullu pingaartorujussuuvoq. Aamma nakorsaatit iisartakkallu uagut paarisassavagut, sillimaniarneq eqqarsaatigalugu.

**Angerlarsertarneq.**

Maniitsumi Efterskolimi ilisimaarilluarparput angerlarsertoqartarnera, aamma tamanna pissusissamisoortutut isigaarput. Tassami asasat, angajoqqaat, qatanngutit, ikinngutit ilisarisimasallu qimassallugit artornarsinnaasarmat.

Maniitsumi Efterskolimiinnerli **inuttut ineriartorfiusarpoq**, angerlarsernerlu qaangersinnaagaanni inuttut alloriarfittut, nukittorsaatitullu aamma isigisassaavoq. Aatsaallu immaqa amerlanerit angajoqqaatik qimallugit allami namminneerlutik ilinniartuunissaq sungiusaleruttussavaat. Taamaammallu angerlarserneq inuttut unamisassaavoq ajugaaffiginiagassaq ajugaaffigigaannilu alloriaqqiffik imminut tatigisinnaanermik kinguneqartartoq. Ajoraluartumilli naammattuugassaasarput angerlarserneq ”piinnarlugu” angerlartartut, tamannalu uggornartarpoq efterskoli-mut, angajoqqaanut minnerunngitsumillu efterskoleriartumut. Inuttummi alloriarfiusussaq ”annaasarmassuk”.

Taamaammat efterskoleriartinnak angajoqqaatit peqatigalugit angerlarsersinnaaneq pillugu aammalu angerlaannannginnissaq pillugu itinerusumik oqaloqatigiissutigilluarsimanissaa pingaartutut efterskoli-miit kaammattuutigissavarput. Nalinginnaammammi toqqissisimaffik periutsillu sungiusimasat qimakkaanni inuit nalusat akornanut pineq aamma sungiunniagassaaqqaartarmat.

**”Inuuneruna iggoraarsuk”.**

Efterskolip ilisimaarilluarpaa inuusuttunnguit ajoraluartumik imminornissamut qanittuararsuusartut, taamaattorli Maniitsumi Efterskoli-miitillutit imminoriarnissannik iliuuseqarnissat **kissaatiginngilluinnarparput.** Taamatut misiliiguit kikkorpassuit misigissusaatigut eqqussavatit, siullermik asasatit kikkuunersut qanigisatit, kammalaatitit, atuaqatitit, ilinniartitsisutit sulisullu, inuiaqatitillu. Taamaammat imminoriartarsimaguit aammalu imminornissamik eqqarsaateqartaruit eqqarsaqqilaarumaarputit ilumut Maniitsumi Efterskoli-mi atualertariaqarnerlutit. Kisianni soorunami imminornissamik eqqarsa-runnaarsimaguit tikilluaqquatsigit. Ilisimassavat Maniitsumi Efterskoli-miitillutit imminoriarsimaguit, ingerlaannaq angerlartitaanermik kinguneqartarmat. Allat misigissusaat eqqarsaatigalugit maaniiniinni imminoriarnissannik kissaateqarfiginngilatsigit. Qujareerluta, imminunnguaq asagit, allat taamaalillutit aamma asassagakkit.

**Ilaquttat akornanni toqusoqartillugu.**

allatulluunniit ajortumik atuartuutissinnut kalerriisariaqalerussi, angajoqqaat piumaffigissavassi atuarfik siulliullugu kalerreqqaartaqqullugu, atuartoq sulisullu sillimaniassammata. Tassa atuartoq aasariaqassagatsigu eqqaaniillutalu kalerrilerussiuk, toqqissisiimanissaq tamanut piniarlugu. Aammattaaq uagut piumaffigisinnaavatsigut kalerrissinnaagipput sinnerlusi.

**Oqaloqatiginnittartoq.**

Efterskolip pingaartitaraa, atuartoq pitsaasumik atuarnissaa, aammalu atuartoq pitsaasumik ukiup atuarfiusup ingerlanerani toqqissisimalluni efterskolimiinnissaa. Arlaannik oqaasinnguisinnaajunnaaruit, aammalu arlaannik ajornartorsiuteqaruit inuttut unittoorfigisannik, sapinngisarput tamaat pisortat, ilinniartitsisut sulisullu ikiortassavatsigit. Aammali oqaloqatiginnittartup taamatut ikiorluarsinnaavaatit. Periarfissaq illit nammineerlutit atorluarukku ajornartorsiutitit qaangilertorsinnaajumaaritit ilisimavarput. Sapiillutit qununak ammallutillu piguit ikiorumaarpatsigit.

**Maanaannaq unitsitsinermi.**

Angerlarserneq peqqutigalugu angerlaannartariaqaleruit qaammatillu pingasut iluini angerlaannartariaqaleruit, billet-imillu pisisariaqaleruit illit nammineq angajoqqaatillu akilissavarsi. Taamatuttaaq aamma maleruagassanik, qaangiisaqattaarniaruit angerlartitaasariaqalerlutit qaammatit pingasut iluini, aamma angajoqqaatut oqartussat illillu namminneq billetsi akilertussaavarsi.

Atuartoq ME-miinnermi nalaani imminoornissamik siorasaarisimappat imaluunniit imminooriarsimappat angerlartitsinermik kinguneqartarpoq. Ernumanaataa qanoq annertutiginersoq apeqqutaatillugu angerlartinneqarnerani peqqinnissaqarfimmit imaluunniit eftersklolimit angerlartinneqarluni angalanerani ingiaqateqarnissaa aalajangerneqartarpoq. Pisut sakkortunerusut tamarmik inunnik isumaginnittoqarfik atuartup Kommunerisaanut Maniitsumi Efterskolimit nalunaaarusiortussaatitaanerput pisussaaffigaarput. Taamaliortarlutalu.

**Atuarneq:**

Eqqaamassavat maanga Maniitsumi Efterskolimukassagavit atuariartorlutit. Atuarneq isumaqarpoq pisussaaffinnut tamanut takkuttarnissaq peqataanissarlu. Atuartitsissutaagaluarpata, iggavimmi ikiuunnerugaluarpata allatulluunniit aaqqissuussanut peqataaffissaappata. Taamaattumik tikitsinnak qinnuigaatsigit imminut piareersareeqqullutit ataatsimoorfinni sammisaqartitsisarnissanullu piumassusermik misilittaarusussusermillu peqassasutit.

**Atuakkat, atuarnermilu atortussat.**

Maniitsumi efterskolimi atuarlutit aallartikkuit atuarninni atugassannik tunineqassaatit, ukuninnga:

· Atuarnermi atuakkat atugassat

· Allaffissat

· Mappe-t

Atuarnermi atortut tunniunneqartut illit nammineq paarilluassallugit akisussaaffeqarputit. Atortut tunniunneqartut aserorsimappata illit nammineq isumagalugit taarserumaarpatit.

**Fag-it.**

Maniitsumi efterskolimi fag-it atuartitsissutigineqartussat allattariarsorluni misilitsiffiusussat ukuupput:

· Kalaallisut

· Qallunaatut

· Tuluttut

· Matematik

Atuarnerup saniatigut sammisaralugu toqqagaq (linjefag) illit nammineq kissaatigisannik ataatsimik toqqaassaatit, makkuuppullu toqqarsinnaasatit:

· Timersorneq

· Nipilersorneq

· Piniarneq aamma silamiinneq

· Aalasuliorneq attaveqaatilerinerlu (film & Medie)

Skema imatut isikkoqarsinnaasarpoq:



**Napparsimaneq.**

Atuartoq napparsimalersimatillugu sulisunit nakkutigineqartarpoq, napparsimarululersimaguillu ilaqutaasut nalunaarfigineqarumaarput. Napparsimassagaannilu ulloq naallugu ineeqqaminiinnissaq pisariaqarpoq. Atuartup napparsimasutut imminut nalunaarutigisup mobiilia, ipad, bærbar assigisaallu pigisani sulisunut tunniuttarpai aatsaallu unnuarsiortoq takkukkaangat tigoqqittarlugit. Ilaanni ”Napparsimaneq” atorluarneqartoortarmat.

**Nappaatit tuniluuttut.**

Maani Maniitsumi Efterskolimi misilittagaqarnerluffigaagut nappaatit tuniluutiasut nungutikkuminaassinnaasullu soorlu fnat assigisaalluunniit. Taamaattumik inussiarnersumik qinnuigissavatsigit maanga aallartinnak illit imaluunniit qanigisatit ulluinnarniluunniit avatangiiserisappit arlaat tamakkuninnga peqarsimagussi unneqqarissumik nalunaaqqullusi. Eqqaamaneqassammat immitsinnut paareqatigiinnissarput inuit amerlagatta.

**Nappaatipalaat.**

Maniitsumi Efterskolimi misilittagaqarfigilluarparput, efterskolertut nappaatipalaanik imminnut tunillaassuuttarnerat. Tamannalu pinaveersaartinneqartuarnissaa ukiut tamaasa sulissutigaarput. Taamaammat ILLIT angajoqqaatillu, oqaloqatigiissutigilluartariaqarparsi, qanoq nappaatipalaanik tuniluunneq ulorianartigisinnaasoq. Efferskolimi usuup puujuteqartuaannarpugut - atorluartassavatit. Pingasunngornerinnakkut efterskolertut peqqinnissaqarfimmiit misissortittarnissaat piumasarineqarnikuuvoq, tamanna aamma illit sillimaffigiumaarpat nappaatipalaaqalissagaluaruit.

**Angajoqqaarsiaqartarneq.**

Maniitsumi angajoqqaarsiassaqaruit periarfissaavoq sapaatip akunnerata naanerani angajoqqaarsianut weekendtertarsinnaanissat allatigulluunnit atuanngiffigisassani aamma sumiiffigisinnaavatit. Tamannalu angajoqqaarsiatillu qanoq angajoqqaarsiat angerlarsimaffiani periuseqartarnissarsi akunnissinni nammineq isumaqatigiissutigissavarsi. Taamaattorli aamma malitassaqarpugut:

¨ Pingasunngornikkut nal. 12:00 attaveqaatinnut nalunaareersimassaatit sap.ak naanerani angajoqqaarsianniinniaruit.

¨ Tallimanngornermi atuarfik nal. 16:00 (atisassamaatissannik nassarlutit) qimareersimassavat, taamaalillutit angajoqqaarsiassatit najulereersinnaaniassagakkit.

¨ Sapaammi nal. 19:00 (allamik isumaqatigiittoqarsimanngippat)kingorna atuarfimmut utersinnaalersimassaatit, kingusinnerpaamillu nal. 21:00 takkussimassallutit.

¨ Angajoqqaarsianiitsillutit imigassamik aanngajaarniutinillu atuinnginnissat Maniitsumi Efterskolip piumasaraa.

¨ Angajoqqaarsianniitillutit angajoqqaarsiannut unnukkut angerlareersimassaatit nal.00:00

¨ Angajoqqaarsiatillu qaqugu makereersimasarnissat isumaqatigiissutigissavarsi.

¨ Angajoqqaarsianni nerinerinnaq sininnerinnarlu suliarisinnaanngilat, illup iluani suliassanut sunulluunniit ikiuuttarnissat sillimaffigisariaqarpat.

¨ Ilaqutarsiat pigisaanik oqaqqaartinnak/apereqqaartinnak tigusisinnaanngilatit, apereqqaarnak oqaqqaarnak ilaqutarsiavit pigisaanik tigusisimaguit tillittutut nalilerneqassaatit. Taamaammat eqqarsaqqaarluarit.

**Juullikkunni atuanngiffeqarnissaq.**

Atuartut juullimut sap.ak 51, 52, kiisalu 1-mi atuanngiffeqassapput. Nalinginnaasumik atuarneq 10.december 2021 unissaaq. Sap. akunnera 50 immikkut sammisaqarnermut atorneqartarpoq, taanna juullimut tunngatinneqartarpoq.

Atuartut tamarmik juullimut ilaquttaminnut angajoqqaarsiaminnulluunniit juullisoriarnissaat anguniartarparput. Efterskoli matoqqasarpoq. Ilisimatitsissutigissavarput juullisioriarlutit angalanissat nammineerlutit aningaasartuutigissagakku. Siusinaarluni juullisioriarluni aallarniaraanni uge 50 akuerineqarsinnaavoq, taamaattorli sap.ak-nut akiliutit nalinginnartut ingerlassapput. Taamaammat Maniitsumi Efterskoli-riartinnak sumi juullisiornissat qulakkeereerlugu Maniitsumut tikinnissat innersuussutigissavarput. Kiisalu misilittakkagut aallaavigalugit angajoqqaat ilaasa siumuinnaq billetisisoortarnerat malugisarparput. Juullillu kingorna atuartoq utertinniaraluarlugu akissamik akunnattoortoqartarluni. Eqqartullaqunarpoq inuunermi peroriartornermut ilaammat angajoqqaat qimallugit aamma juullikkut atortalernissaat. Angajoqqaallu siunnersorusuppagut meeqqamik tikisinnissaannut akissaq annertuallaarpat meeraq unneqqariffigissagaat akisuallaartoq, allatullu ajornavissappat maani Maniitsumi juullisiortariaqassasoq. Taamaalilluni meeraq ilaqutariit aningaasaqarnerannut aamma akisussaaqataassaaq.

**Ilinniartitsisut attaveqaatit.**

Maniitsumi efterskolimi atualertut eqimattanut agguarneqartarput, eqimattallu tassaallutik ineqatigiikkaartut, eqimattat tamarmik ilinniartitsisumik ataatsimik aaliangersimasumik attaveqaateqartarput.

Eqimattat sapaatip akunneranut marloriarlutik ataatsimiittassapput, ataatsimiinnermilu sunaluunniit eqqartorneqarnissaanut periarfissaqarputit.

Angajoqqaajusut atuarfimmut apuussassaqarunik attaveqaatit saaffigisinnaavaat. Aammalu attaveqaatit angajoqqaannut aamma attaveqartassaaq qanoq ingerlaninnik paasissutissiisartoq.

**Naggasiut.**

Pingaarpoq siunnerfeqarlutit atuariartussasutit. Maanngassaatimmi atuariartornissat ineriartornissallu pillugit taannalu isumaqarpoq maani malitassat tamakkerlugit piareersarfigisimagitit. Eqqaamassavallu inuunermut nutaamut imminut ammaakkaanni akuersaaruminartut amerlisarmata. Oqartoqartarmat nuannersut isigalugit amerlisartut ajortullu tappiffigigaanni ajortut amerliartortartut.

Takunissannut qilanaarluta Maniitsumi Efterskolimut tikilluarit!

**Maniitsumi Efterskolimi sulisut**

**Pisortaq:** Vilhelm Josefsen **Pisortap tullia:** Arnakátak Jensen

**Allaffimmi pisortaq:** Margrethe Nielsen / Hans Heilmann

**Oqaloqatiginnittartoq:** Ungaaja Poulsen Haggæussen

**Ilinniartitsisut/ atuartitsisut**: (Ruddie Motzfeldt barsel), Kristian Kristoffersen,

Christie M. Berthelsen, Kimmernaq Heilmann, Stine Hansen, Johannes Egede Fly, , Kunuunnguaq Petersen aamma Jens Gustav Levisen.

**Eqqiaasoq m.m:** Louise Petersen

**Iggavimmi pisortaq:**  Margrethe S. Lyberth

**Iggavimmi sulisut:** Lotte Møller aamma Nukaaraq Dorph

**Pedeli:** Piitaaraq Skifte

**Unnuarsiortoq:** Gerth Heilmann

**Vagt:** Nikke Rosing

**Allakkat Poortukkallu.**

Allakkat poortukkallu uunga nassiunneqartassapput:

”Atuartup aqqa”

Maniitsumi efterskoli

Box 503

3912 Maniitsoq

**Allaffik.**

Maniitsumi efterskolip allaffia ulluinnarni ammasarpoq:

Nal: 8.00—16.00-mut.

Atuarfik uunga email-erfigineqarsinnaavoq: **info@em.gl**

\*Telefon: +299 81 39 99 \* Fax: +299 81 38 39\*

**Maniitsumi efterskolip nittartagaa.**

Maniitsumi efterskolip nittartagaa uani takusinnaavat: www.efterskoli.gl

Aamma Facebook aqqutigalugu nutaarsiassat malinnaavigisinnaavatit, una iserfigalugu:

facebook.com/Maniitsumi-Efterskoli.

Youtube-imilu ”Maniitsumi efterskoli” aamma pisartut assigiinngitsut aalasuliat misissuataarsinnaavasi.

Maniitsumi Efterskolip ilisarnaataa:

